**สารจากคณบดี**

ในปีพุทธศักราช 2567 ถือเป็นการก้าวสู่ปีที่ 30 ของคณะสัตวแพทยศาสตร์ ที่จะสร้างถึงการเติบโต เพื่อให้เป็นตามวิสัยทัศน์ **“คณะสัตวแพทยศาสตร์ มหาวิทยาลัยเชียงใหม่ เป็นสถานศึกษาชั้นนำในเอเชีย และรับใช้สังคม”** จากจุดเริ่มต้นระบบการเรียนการสอนผ่านกระดาษ มาสู่ปัจจุบันที่ใช้เทคโนโลยีดิจิทัล และนวัตกรรมที่ทันสมัยช่วยสนับสนุนการเรียนการสอนการดำเนินงาน ตลอดช่วงระยะเวลาที่ผ่านมาได้มีการพัฒนาบุคลากร อาคารสถานที่ วัสดุ อุปกรณ์ ที่มีความทันสมัย เพื่อสนับสนุนการดำเนินงาน อีกทั้งสั่งสมองค์ความรู้ใหม่ และพัฒนากระบวนการถ่ายทอดองค์ความรู้เพื่อตอบสนองต่อสังคม ด้วยความมุ่งมั่นในการสร้างบัณฑิตสัตวแพทย์ที่มีคุณภาพ ยึดในหลักคุณธรรมจริยธรรมความเมตตาต่อสัตว์ และความเอื้ออาทรต่อตนเองและผู้อื่น อันเป็นการเปลี่ยนแปลงและสร้างสรรค์ในความเติบโตตลอดสามทศวรรษ

ผมเชื่อมั่นเป็นอย่างยิ่งว่า การที่ผู้บริหารนำองค์กรโดยใช้เแนวทางบริหารในเกณฑ์คุณภาพการศึกษาเพื่อการดำเนินการที่เป็นเลิศ (EdPex) บนหลักพื้นฐานการปกครองด้วยหลักธรรมาภิบาล จะสามารถนำคณะสัตวแพทยศาสตร์ไปสู่เป้าหมายได้อย่างเห็นผลสัมฤทธิ์ มีการสานต่อและแสวงหาเพิ่มเติมเครือข่ายความร่วมมือทางวิชาการกับภาครัฐบาลและเอกชน ทั้งในและต่างประเทศ มีการแสวงหาช่องทางในการสร้างรายได้ที่หลากหลายมากขึ้น การเปิดให้บริการศูนย์บริการใหม่ ได้แก่ ศูนย์สุขภาพสัตว์เลี้ยง (Pet Wellness Center) และ ศูนย์ดูแลสัตว์เลี้ยง (Pet CMU Center) รวมถึงศูนย์การเรียนรู้และส่งเสริมสุขภาพทางสัตวแพทย์ภาคเหนือ (NOVEL CMU) ซึ่งคาดว่าจะเปิดให้บริการเพื่อการเฉลิมฉลองครบรอบ 30 ปี ได้ในปลายปี 2567 อีกหนึ่งแผนการทำงานที่สำคัญ ด้านกายภาพและสิ่งแวดล้อม เพื่อดูแลอำนวยความสะดวกแก่นักศึกษาและตอบโจทย์ไลฟ์สไตล์การเรียนรู้ในรูปแบบใหม่ เช่น โครงการปรับปรุงโรงอาหารของคณะสัตวแพทยศาสตร์ให้มีความทันสมัยและเป็นพื้นที่ใช้สอยที่เกิดประโยชน์และสวยงาม (Co-working Space) รวมถึงการปรับปรุงห้องเรียนใหม่ และที่สำคัญคณะมีกระบวนการปรับโครงสร้างองค์กรเพื่อหลอมรวมให้มีเสถียรภาพและความมั่นคง ตามแนวคิดของ Agile ซึ่งเป็นการทำงานที่มีความคล่องตัว ยืดหยุ่น และรวดเร็ว

การมีชื่อเสียงตลอดระยะเวลา 30 ปี ของคณะสัตวแพทยศาสตร์ มช. เราครอบครัวสัตวแพทย์ มช. ต้องขอขอบคุณบุคลากรของคณะทุกภาคส่วน ตั้งแต่เริ่มมีจัดตั้งคณะเมื่อ 30 ปี ที่ผ่านมา ที่ได้ทุ่มเทกำลังกายและกำลังใจ “**ร่วมด้วยช่วยกัน”** ในการพัฒนาคณะให้เจริญก้าวหน้ามาโดยตลอด ขอบคุณเครือข่ายพันธมิตรทุกภาคส่วน ทั้งภาคราชการ ภาคเอกชนภายในประเทศและต่างประเทศ ที่ให้การสนับสนุนการดำเนินงานของคณะสัตวแพทยศาสตร์ มหาวิทยาลัยเชียงใหม่เสมอมา และขอขอบคุณท่านผู้ปกครองทุกท่านที่ไว้วางใจให้บุตรหลานเข้าศึกษาในสถาบันอันทรงเกียรติแห่งนี้

ผมมีความเชื่อมั่นอย่างแน่วแน่ว่า ศักยภาพของบุคลากรทั้งสายอาจารย์และสายสนับสนุนทุกท่าน เป็นผู้มีสมรรถภาพทางด้านความรู้ ความสามารถ การประณีประนอม มีทัศนคติและมุมมองเชิงบวก พร้อมรับและพัฒนาไปกับการเปลี่ยนแปลงเพื่อร่วมกันขับเคลื่อนให้คณะสัตวแพทยศาสตร์ มหาวิทยาลัยเชียงใหม่ ก้าวหน้าต่อไปในอนาคต ในการสร้างประโยชน์และรับใช้สังคมภายใต้คำขวัญ **“30 ปี สัตวแพทย์ มช. ร่วมใจ สร้างคุณค่าสู่สังคม”**

ศาสตราจารย์ ดร. นายสัตวแพทย์กรกฎ งานวงศ์พาณิชย์

คณบดี

24 มกราคม 2567